รัฐบาล ยืด “พ.ร.ก.ฉุกเฉิน” ชายแดนใต้อีก 3 เดือน
รัฐบาลขยายเวลาใช้ พ.ร.ก.ฉุกเฉิน พื้นที่ชายแดนภาคใต้ออกไปอีก 3 เดือน ตั้งแต่ 20 ก.ย. - 19 ธ.ค. 65
รัฐบาลขยายเวลาใช้ พ.ร.ก.ฉุกเฉิน พื้นที่ชายแดนภาคใต้ออกไปอีก 3 เดือน ตั้งแต่ 20 ก.ย. - 19 ธ.ค. 65
7 ก.ย. 2565

ผู้สื่อข่าวรายงานว่า ที่ประชุมคณะกรรมการบริหารสถานการณ์ฉุกเฉิน (กบฉ.) ครั้งที่ 3/65 ที่มีพล.อ.ประวิตร วงษ์สุวรรณ รองนายกรัฐมนตรี เป็นประธาน มีมติเห็นชอบขยายระยะเวลาการประกาศสถานการณ์ฉุกเฉินที่มีความร้ายแรง ในเขตท้องที่ทุกอำเภอในพื้นที่จังหวัดชายแดนใต้ ยกเว้น อ.ศรีสาคร อ.สุไหงโก-ลก อ.แว้ง อ.สุคิริน จังหวัดนราธิวาส รวมทั้ง อ.ไม้แก่น อ.แม่ลาน จังหวัดปัตตานี และ อ.เบตง อ.กาบัง จังหวัดยะลา ออกไปอีก 3 เดือน ตั้งแต่ 20 ก.ย. – 19 ธ.ค. 65
ทั้งนี้ พล.อ.ประวิตร ได้กำชับให้หน่วยงานความมั่นคง เพิ่มความเข้มข้นงานข่าวและทำงานเชิงรุกร่วมกันใกล้ชิดกับภาคประชาชนในพื้นที่มากขึ้น เพื่อป้องกันลดเหตุรุนแรงที่เกิดขึ้น พร้อมย้ำนโยบายและความตั้งใจของรัฐบาลในการพัฒนาพื้นที่ เน้นการมีส่วนร่วมควบคู่กับดูแลเสรีภาพและความปลอดภัยของประชาชน ด้วยการบังคับใช้กฎหมาย ไม่ใช้ความรุนแรงต่อกัน พร้อมกันนี้ ได้ฝากความระลึกถึงและเป็นกำลังใจ จากนายกรัฐมนตรี ถึงเจ้าหน้าที่และครอบครัวที่ปฏิบัติงานในพื้นที่ทุกคน โดยขอให้ปฏิบัติหน้าที่ด้วยความอดทน อดกลั้น ด้วยความระมัดระวังและไม่ประมาท เพื่อนำความสงบและสันติสุขให้เกิดขึ้นในพื้นที่ให้ได้